Walter Johannes Stein

Walter Johannes Stein (Bécs, 1891. február 6. – London, 1957. július 7.) az első Waldorf-iskola tanára, író, antropozófus. Személye és tudása jelentős hatást gyakorolt Adolf Hitlerre, kivel 1912 őszétől 1913 tavaszáig rendszeresen találkozott. Mély ellenszenvel viseltetett Ernst Pretzsche irányába, Hitler kezdeti kibontakozásában nagy szerepet játszó antikvárius, könyvesboltos kivívta ellenszenvét.

Életútja 
1891. február 6-án Bécsben Stein Vilmos ügyvéd és az osztrák Hermine Weiss második gyermekeként született. 1901-ben megkezdte tanulmányait a bencés „Schottengymnasium” növendékeként Bécsben. Megismerkedett osztálytársával, Eugen Koliskóval, akivel haláláig tartó barátságot kötött. 1912-ben beiratkozott a bécsi műszaki egyetemre, matematikát, fizikát és pszichológiát tanult. 1919-ben szerezte meg természettudományi diplomáját, doktori disszertációját filozófiából írta. 1913. január 20-án, Bécsben találkozott Rudolf Steinerrel, egy előadássorozata után. Még ugyanabban az évben belépett az Antropozófiai Társaságba. 1914-ben behívót kapott, frontkatonaként harcolt a Kárpátokban 1915-ig. Bátyja, Friedrich (1886–1915) a harctéren esett el. 1917 júliusában Stein kalandos körülmények között juttatta el Rudolf Steiner „Memorandumát” Bécsbe, Arthur Polzer-Hoditz, I. Károly császár kabinetfőnökének kezeihez.

Rudolf Steiner a wilsoni békejavaslatok katasztrofális következményeinek elkerülése érdekében két memorandumot szánt Közép-Európa vezető államférfiúinak, többek között I. Károly császárnak, Richard von Kühlmann német külügyminiszternek, Max von Baden későbbi birodalmi kancellárnak. A memorandumokban Steiner a világ- és az emberi fejlődés szellemtudományos megismeréséből kiindulva vázolta fel a jövőben lehetséges reformokat és a szociális élet hármas tagozódását. Közép-Európa politikusaiban azonban nem volt elég erő ahhoz, hogy ezt a kezdeményezését a formálisan a wilsoni elveken alapuló, de valójában soha sehol meg nem valósult béke-demagógiával szemben (mely lehetővé tette Németország és a Monarchia megsemmisítését) áttörésre vigyék.

Stein is intenzíven dolgozik a szociális élet hármas tagozódásának elterjedésén, többek között Ludwig Polzer-Hoditz, Otto Lerchenfeld, Karl Heyer együttműködésével.

1918. augusztus 11-én házasságot köt az apja révén szintén magyar származású Nora von Baditzcal. 1919 szeptemberében megindult stuttgarti Első Szabad Waldorf-iskola német- és történelemtanára 1932-ig. 1922. június 1–11 között Stein kezdeményezésére Bécsben kétezer küldött részvételével összeül a második nemzetközi antropozófiai világkongresszus (West-Östlich Kongress). Rudolf Steiner előadásai mellett Stein a Waldorf-iskolák szellemi életének fontosságáról beszélt. 1928-ban megjelent könyve: Weltgeschichte im Lichte des Heiligen Gral. Das neunte Jahrhundert („Világtörténelem a Szent Grál fényében. A IX. század”). 1932-ben kilépett az Antropozófiai Társaságból. 1933-ban Heinrich Himmler be akarta szervezni az SS okkult hivatalába, letartóztatási parancsot adott ki ellene, ami után végleg elhagyta Németországot. Daniel N. Dunlop meghívására Londonba utazott, ahol a World Power Conference szervezésén dolgoztak. Letelepedett Angliában, és ott élt haláláig.

1935-ben megalapította The Present Age címen saját folyóiratát, amelyet 1939-ig szerkesztett és írt. 1936-ban Stein kísérte a belga királyt angliai útján, és ő fogalmazta beszédét, mely bizonyos mértékben előképe volt az egyesült Európa filozófiájának.
1939-ben elvált feleségétől, felvette az angol állampolgárságot. Winston Churchill személyes tanácsadója lett, titkosszolgálati megbízásból felderítette a „Tengeri Oroszlán” fedőnevű náci invázió tervét. 1945 után főleg homeopatikus gyógyítóként tevékenykedett. 1957. július 7-én Londonban hunyt el.

Magyarul megjelent művei

A nevelés feladata és az emberiség története; ford. Gángóné Szabó Klára; Ita Wegman Alapítvány, Bp., 1997 (Szociálhigiéniai sorozat)
A világtörténelem a Szent Grál fényében  kilencedik század; ford. Wirth-Veres Gábor; Ita Wegman Alapítvány–Natura-Budapest Kft., Bp., 2009
"Hídépítők legyenek az emberek". Rudolf Steiner és Helmuth von Moltke az új Európáért. Astrid von Bethusy-Huc, Jürgen von Grone, Thomas Meyer és W. J. Stein írásai, valamint Rudolf Steiner első alkalommal megjelent szövege; szerk. Thomas Meyer, ford. Wirth-Veres Gábor; ABG Könyvek–ABG Rent Kft., Bp., 2017

Források
Johannes Tautz: Walter Johannes Stein (Dornach, 1989)

Ajánlott irodalom
 W. J. Stein: A nevelés feladata és az emberiség története (Bp., Ita Wegman Alapítvány, 1997)
 W. J. Stein: Arisztotelész a modern világról 
 W. J. Stein: „Emberek akarunk maradni…” 
 W. J. Stein: Das achte ökumenische Konzil

Külső hivatkozás 
 Életrajz fényképekkel  (német nyelvű)
 Baditz Nóra életrajza fényképekkel  (német nyelvű)

Antropozófusok
Stein
Stein
1891-ben született személyek
1957-ben elhunyt személyek
Osztrák filozófusok